CELEX: 32012D0659
Language: bg
Date: 2012-10-23 00:00:00
Title: 2012/659/ЕС: Решение за изпълнение на Комисията от 23 октомври 2012 година за предоставяне на поисканата от Кралство Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (нотифицирано под номер C(2012) 7182)

25.10.2012   
            
            
               BG
            
            
               Официален вестник на Европейския съюз
            
            
               L 295/20
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 23 октомври 2012 година
   за предоставяне на поисканата от Кралство Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници
   (нотифицирано под номер C(2012) 7182)
   (само текстът на датски език е автентичен)
   (2012/659/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално параграф 2, трета алинея от приложение III към нея,
   като има предвид, че:
   
               (1)
            
            
               Ако количеството оборски тор, което дадена държава членка възнамерява да използва на хектар годишно, е различно от определеното в параграф 2, втора алинея, първо изречение от приложение III към Директива 91/676/ЕИО и в буква а) от същата алинея, това количество следва да бъде определено така, че да не възпрепятства осъществяването на целите, определени в член 1 от посочената директива, и следва да бъде обосновано с обективни критерии, като например дълги периоди на развитие и култури със силна абсорбция на азот.
            
         
               (2)
            
            
               На 18 ноември 2002 г. Комисията прие Решение 2002/915/ЕО (2) за предоставяне на дерогация по искане на Дания съгласно Директива 91/676/ЕИО за опазване на водите от замърсяване с нитрати от селскостопански източници, с което се разрешава внасяне на оборски тор, съдържащ до 230 kg азот на хектар годишно в определени животновъдни стопанства в рамките на датската програма за действие за периода 1999—2003 г. Действието на дерогацията беше удължено с Решение 2005/294/ЕО на Комисията (3) във връзка с датската програма за действие за периода 2004—2007 г. и с Решение 2008/664/ЕО на Комисията (4) във връзка с датската програма за действие за периода 2008—2012 г.
            
         
               (3)
            
            
               С дерогацията, предоставена с Решение 2008/664/ЕО, са обхванати (за периода 2009—2010 г.) около 1 507 животновъдни стопанства, 299 901 животновъдни единици и 134 698 хектара обработваема земя, представляващи съответно 3,3 % от животновъдните стопанства, 12,5 % от животновъдните единици и 6,1 % от обработваемата земя в Дания.
            
         
               (4)
            
            
               На 20 юни 2012 г. Дания внесе в Комисията искане за подновяване на дерогацията съгласно параграф 2, трета алинея от приложение III към Директива 91/676/ЕИО.
            
         
               (5)
            
            
               Дания е изготвила програма за действие за периода 2012—2015 г. в съответствие с член 5 от Директива 91/676/ЕИО, въведена със Заповед № 764 от 28 юни 2012 г. относно животните, отглеждани за продажба, оборския тор, силажа и т.н. (заповед за оборския тор), Консолидиран закон № 415 от 3 май 2011 г. за използването от стопанствата на изкуствени торове и за растителното покритие, както и Заповед № 845 от 12 юли 2011 г. за използването от стопанствата на изкуствени торове и за растителното покритие, която се прилага на цялата територия на Дания.
            
         
               (6)
            
            
               Данните от мониторинга сочат, че подземните води в 82 % от станциите за наблюдение имат средна концентрация на нитрати под 50 mg/l, а 67 % — под 25 mg/l. Течащите води в 99 % от станциите за наблюдение имат средна концентрация на нитрати под 50 mg/l, а в 76 % от станциите за наблюдение — под 25 mg/l.
            
         
               (7)
            
            
               След като прегледа искането на Дания и с оглед на натрупания опит от предоставените дерогации с решения 2002/915/ЕО, 2005/294/ЕО и 2008/664/ЕО, Комисията счита, че планираното за използване в Дания количество оборски тор, отговарящо на 230 kg азот на хектар годишно, няма да възпрепятства постигането на целите на Директива 91/676/ЕИО, при положение че бъдат спазени някои строги условия.
            
         
               (8)
            
            
               Решение 2008/664/ЕО се прилага до 31 юли 2012 г. За да се осигури възможност животновъдите да продължат да ползват дерогацията, е целесъобразно срокът на действие на Решение 2008/664/ЕО да бъде удължен.
            
         
               (9)
            
            
               Разпоредбите на настоящото решение са в съответствие със становището на Комитета по нитратите, създаден съгласно член 9 от Директива 91/676/ЕИО,
            
         ПРИЕ НАСТОЯЩОТО РЕШЕНИЕ:
   Член 1
   Дерогацията, поискана от Кралство Дания с писмо от 20 юни 2012 г. с цел да се разреши прилагането на по-голямо количество оборски тор от предвиденото в параграф 2, втора алинея, първо изречение от приложение III към Директива 91/676/ЕИО и в буква а) от нея се предоставя при условията, указани в настоящото решение.
   Член 2
   Определения
   За целите на настоящото решение се прилагат следните определения:
   
               а)
            
            
               „животновъдни стопанства“ са животновъдни обекти с повече от три животновъдни единици, където поне две трети от животните са говеда;
            
         
               б)
            
            
               „пасище“ е постоянно или временно пасище (временното пасище обикновено се използва за по-малко от четири години);
            
         
               в)
            
            
               „култури, подсяти с трева“: силажни зърнени култури, силажна царевица и/или пролетен ечемик, подсят преди (при царевицата) или след прибирането на реколтата с трева като междинна култура, с цел биологично запазване на остатъците от азот през зимата;
            
         
               г)
            
            
               „цвекло“ е фуражно цвекло;
            
         
               д)
            
            
               „култури със силна абсорбция на азот и дълги периоди на развитие“ са трева, трева като междинна култура или цвекло и други култури, подсявани с трева;
            
         
               е)
            
            
               „почвен профил“ е почвеният слой, намиращ се под нивото на земната повърхност до 0,90 m дълбочина, освен когато средното максимално водно ниво на подземните води е на по-малка дълбочина; в този случай профилът достига дълбочина, равна на средното максимално водно ниво на подземните води;
            
         
               ж)
            
            
               „орен слой“ са горните 30 cm на земеделската земя, където се извършва анализ на почвата с цел правилно наторяване.
            
         Член 3
   Приложно поле
   Тази дерогация се прилага на индивидуална основа и при условията, предвидени в членове 4—6 от настоящото решение, в животновъдни стопанства, където сеитбооборотът обхваща повече от 70 % от културите със силна абсорбция на азот и дълги периоди на развитие.
   Член 4
   Ежегодно даване на разрешение и поемане на задължение
   1.   Всяка година животновъдите подават заявление за дерогация пред компетентните органи.
   2.   Едновременно с ежегодното заявление те поемат писмено задължение да спазват условията по членове 5 и 6 от настоящото решение.
   Член 5
   Внасяне на оборски тор и други торове
   Количеството животински тор, което се внася в почвата всяка година в животновъдни стопанства, ползващи индивидуална дерогация, включително от самите животни, не надхвърля количеството оборски тор, което съдържа 230 kg азот на хектар, при следните условия:
   
               1.
            
            
               Общото влагане на азот трябва да е в съответствие с абсорбцията на хранителни вещества от съответната култура и да отчита осигуряването на азот от почвата. За всички култури то не може да надвишава максималните норми за внасяне на азот, определени в програмата за действие. Максималните норми за внасяне на азот се определят на най-малко 10 % под икономически оптималните количества.
            
         
               2.
            
            
               За всяко животновъдно стопанство, ползващо индивидуална дерогация, трябва да се изготви план за наторяване за цялата площ, който се съхранява в стопанството. Той обхваща периода от 1 август до 31 юли следващата година. Планът за наторяване трябва да съдържа следното:
               
                           а)
                        
                        
                           план за сеитбооборот, в който трябва да се посочи площта на парцелите с култури със силна абсорбция на азот и дълги периоди на развитие и на парцелите с други култури, включително схематична карта, отразяваща местоположението на индивидуалните парцели;
                        
                     
                           б)
                        
                        
                           броя на животните, описание на помещенията и системата за съхранение, включително вместимостта на наличните съоръжения за съхранение на оборски тор;
                        
                     
                           в)
                        
                        
                           изчисление на количествата азот и фосфор от оборски тор, произведени в стопанството;
                        
                     
                           г)
                        
                        
                           описание на обработката на оборския тор, ако се прилага такава, и очакваните характеристики на обработения оборски тор;
                        
                     
                           д)
                        
                        
                           количеството, вида и характеристиките на оборския тор, който се доставя извън стопанството или се внася в него;
                        
                     
                           е)
                        
                        
                           прогнозните потребности на културите от азот и фосфор за всеки парцел;
                        
                     
                           ж)
                        
                        
                           изчисление на внасяното количество азот и фосфор от оборски тор във всеки парцел;
                        
                     
                           з)
                        
                        
                           изчисление на внасяното количество азот и фосфор от химически и други торове във всеки парцел;
                        
                     
                           и)
                        
                        
                           посочване на времето на внасяне на оборския тор и химическите торове.
                        
                     Плановете се преработват най-късно до седем дни след настъпването на каквато и да било промяна в земеделските практики, за да се гарантира тяхното съответствие с използваните земеделски практики.
            
         
               3.
            
            
               Всяко животновъдно стопанство, ползващо индивидуална дерогация, представя отчет за наторяване пред компетентните органи, включително внесените количества оборски тор и азотни торове, до края на март всяка година.
            
         
               4.
            
            
               Всяко животновъдно стопанство, ползващо индивидуална дерогация, извършва периодичен анализ на съдържанието на азот и фосфор в орния слой с цел правилно наторяване. Пробовземането и анализът трябва да се извършват най-малко веднъж на всеки четири години за всяка хомогенна площ от стопанството, като се отчитат сеитбооборотът и почвените характеристики. Изисква се минимум по един анализ на всеки пет хектара земеделска земя. Всяко стопанство, ползващо дерогация, трябва да разполага с резултатите от анализа на съдържанието на азот и фосфор в орния слой.
            
         
               5.
            
            
               Животинският тор не се разпръсква през есента преди култивирането на тревата.
            
         Член 6
   Управление на земята
   1.   В животновъдно стопанство, ползващо индивидуална дерогация, 70 % или повече от наличната площ за внасяне на оборски тор се засява с култури със силна абсорбция на азот и дълги периоди на развитие.
   2.   Тревите, изпълняващи ролята на междинни култури, не се орат преди 1 март, за да се осигури постоянно растително покритие на обработваемата площ за възстановяване на есенните подпочвени загуби на нитрати и ограничаване на зимните загуби.
   3.   Временните пасища се изорават през пролетта, като след оранта следва култура със силна абсорбция на азот.
   4.   В сеитбооборота не се включват зеленчуковите и други растения, които фиксират азота от въздуха. Това обаче не важи за детелината и люцерната в пасища, където те заемат под 50 % от площта, нито за ечемик/грах при подсяване с трева.
   Член 7
   Мониторинг
   1.   Компетентните органи гарантират изготвянето и ежегодното актуализиране на карти, показващи процента животновъдни стопанства, процента добитък и процента земеделска земя, обхванати от индивидуални дерогации за всяка община.
   2.   За да се установи, че дерогацията не възпрепятства целта на Директива 91/676/ЕИО, се извършва мониторинг на водите в кореновата зона, на повърхностните води и на подземните води, който предоставя данни за съдържанието на азот и фосфор в почвения профил и за концентрациите от нитрати в повърхностните и подземните води както при ползване, така и без ползване на дерогация. Мониторингът се провежда на равнище стопанство в рамките на националната програма за мониторинг на селскостопанския водосбор. Станциите за наблюдение обхващат основните типове почви, практиките за наторяване и културите.
   3.   В рамките на националната програма за мониторинг на селскостопанския водосбор се провеждат проучвания и непрекъснати анализи на хранителните вещества, с които се предоставят данни за местното земеползване, за сеитбооборота и за земеделските практики в животновъдните стопанства, ползващи индивидуална дерогация. Събраната информация и данните от анализа на хранителните вещества по член 5 от настоящото решение и от мониторинга по член 7, параграф 2 от настоящото решение се използват за основани на научни принципи изчисления по зададен модел на количеството загуби на азот и фосфор в животновъдните стопанства, ползващи индивидуална дерогация.
   4.   Компетентните органи определят обхванатия от дерогация процент земя, засят с детелина или люцерна в пасища и с ечемик/грах, подсят с трева.
   Член 8
   Проверки
   1.   Компетентните органи следят всички заявления за дерогация да преминат през административни проверки. Когато от проверката стане ясно, че условията по членове 5 и 6 не са изпълнени, заявителят се уведомява за това. В такъв случай заявлението се отхвърля.
   2.   Следва да се въведе програма за инспекции въз основа на анализ на риска, на резултатите от проверките от предходните години и резултатите от общите проверки на случаен принцип по отношение прилагането на законодателството, с което е транспонирана Директива 91/676/ЕИО. Инспекциите се състоят от полски инспекции и проверки на място и обхващат годишно поне 5 % от стопанствата, ползващи индивидуална дерогация, по отношение на условията, посочени в членове 5 и 6 от настоящото решение. Когато проверката установи неспазване на условията, земеделският производител се глобява съгласно националната система и искането му за дерогация за следващата година се отхвърля.
   3.   На компетентните органи се предоставят необходимите правомощия и средства за проверка на спазването на условията на дерогацията, предоставена съгласно настоящото решение.
   Член 9
   Докладване
   Компетентните органи представят всяка година най-късно до декември, а за 2016 г. — най-късно до юни, доклад със следната информация:
   
               а)
            
            
               карти с процентното разпределение на животновъдните стопанства, добитъка и земеделските земи, обхванати от индивидуални дерогации във всяка община, както и карти на местното земеползване съгласно член 7, параграф 1 от настоящото решение;
            
         
               б)
            
            
               резултатите от мониторинга на подземните и повърхностните води относно концентрацията на нитрати и фосфор, включително информацията относно тенденциите в качеството на водите както при ползване, така и без ползване на дерогация, както и въздействието на дерогацията върху качеството на водите съгласно член 7, параграф 2 от настоящото решение;
            
         
               в)
            
            
               резултатите от мониторинга на почвите относно концентрациите на азот и фосфор във водите от кореновата зона както при ползване, така и без ползване на дерогация съгласно член 7, параграф 2 от настоящото решение;
            
         
               г)
            
            
               резултатите от проучванията на местното земеползване, сеитбооборота и земеделските практики съгласно член 7, параграф 3 от настоящото решение;
            
         
               д)
            
            
               резултатите от изчисленията по зададен модел на количеството загуби на азот и фосфор в стопанства, ползващи индивидуална дерогация, съгласно член 7, параграф 3 от настоящото решение;
            
         
               е)
            
            
               таблици с обхванатия от дерогация процент земеделска земя, засята с детелина или люцерна в пасища и с ечемик/грах, подсят с трева, съгласно член 7, параграф 4 от настоящото решение;
            
         
               ж)
            
            
               оценка на изпълнението на условията на дерогацията въз основа на проверките, извършени на равнище стопанство, както и информация относно неизрядните стопанства въз основа на резултатите от административните проверки и полските инспекции съгласно член 8, параграфи 1 и 2 от настоящото решение.
            
         Член 10
   Настоящата дерогация се прилага от 1 август 2012 г. Срокът ѝ на действие изтича на 31 юли 2016 г.
   Член 11
   Адресат на настоящото решение е Кралство Дания.
   
      Съставено в Брюксел на 23 октомври 2012 година.
      
         
            За Комисията
         
         Janez POTOČNIK
         
            Член на Комисията
         
      
   
   
      (1)  ОВ L 375, 31.12.1991 г., стр. 1.
   
      (2)  ОВ L 319, 23.11.2002 г., стр. 24.
   
      (3)  ОВ L 94, 13.4.2005 г., стр. 34.
   
      (4)  ОВ L 217, 13.8.2008 г., стр. 16.